Benedikt Dyrlich witaše wčera nawječor w mjenje Zwjazka serbskich wuměłcow a podpěraćelow němskeho PEN-centruma a Łužiskeho kulturneho foruma SPD syriskeho wóčneho lěkarja-basnika dr. Abelwahhaba Azzawi do Budyskeho "Wjelbika". Hósć, kiž je w Němskej azyl dóstał, powědaše na kopaće połnej žurli wo połoženju w Syriskej a je ze swojich basnjow přednjesł. Přichwatali su tež mi hižo znaći pomocnicy ćěkancow.
"My smy wšitcy mjeńšina" – praješe awtor hladajo na syrisku towaršnosć. Bjez dialoga kulturow a zhromadnych projektow w ciwilnej towaršnosći njeje měr mjez wšelakimi skupinami. Z brónjemi a mjezynarodnymi interwencijemi njedadźa so bolostne konflikty kraja rozrisač, hdźež steji wjele ludźi mjez frontami teroristiskeho režima a islamskich teroristow.
Moja syriska skupina arabskeho lěkarja a třoch kurdiskich hólcow z Holešowa, z kotrymiž sym zarjadowanje w Budyšinje wopytał, je so derje čuła a přez přećelne słowa w diskusiji wjeseliła. Woni su tež na mnohe prašenja wotmołwili. Wječork běše w kóždym nastupanju dobry přinošk ke kulturje cyłeje towaršnosće a signal, zo je zhromadny praktiski humanizm njedźiwajcy aktualnych hysterijow w našich kónčinach móžny.
szl_Latn szl_Latn szl_Latn